Áttunda keppnisdegi HM í frjálsíþróttum í Oregon í Bandaríkjunum lauk í nótt. Heimakonan Sydney McLaughlin stal senunni þegar hún stórbætti eigið heimsmet.
Mesta spennan var fyrir 400 metra grindahlaupi kvenna, þar sem þrjár fljótustu konur sögunnar í greininni voru allar meðal keppenda: Sydney McLaughlin, Femke Bol frá Hollandi og Delilah Muhammad frá Bandaríkjunum.
McLaughlin var talin líklegust, enda bætti hún heimsmetið fyrir rúmum mánuði síðan. Og ekki að ástæðulausu því hún kom lang fyrst í mark á 50,68 sekúndum og bætti eigið heimsmet um 73 hundruðustu úr sekúndu. Bol varð önnur og Muhammad þriðja. Í 400 metra hlaupi kvenna tryggði Shaunae Miller-Uibo frá Bahamaeyjum sér sinn fyrsta heimsmeistaratitil. Í 400 metra hlaupi karla vann heimamaðurinn Michael Norman. Í spjótkasti kvenna varði Kelsey Lee-Barber titil sinn frá því fyrir þremur árum. Hún náði besta kasti ársins þegar hún þeytti spjótinu 66,91 metra. HM í frjálsum íþróttum heldur áfram í nótt en útsending hefst fimm mínútum eftir miðnætti á RÚV.
Svíþjóð tryggði sér sæti í undanúrslitum EM kvenna í fótbolta í gærkvöld. Markið kom í uppbótartíma í þrettándu hornspyrnu Svía í leiknum þegar Linda Sembrant kom boltanum í markið. Svíþjóð mætir Englandi í undanúrslitum. Í kvöld berjast svo Frakkar og Hollendingar um síðasta sætið í undanúrslitum. Hollendingar eru ríkjandi Evrópumeistarar. Frakkar eru án efa eitt besta landslið heims en hafa þó aldrei komist lengra en í átta liða úrslit á Evrópumóti. Liðið sem vinnur í kvöld mætir sterku liði Þýskalands í undanúrslitum. Leikurinn hefst klukkan sjö en upphitun hefst í EM stofunni 25 mínútum fyrr á RÚV.